SPS 1 priedas 
TECHNINĖ SPECIFIKACIJA
„Įstaigos intraneto puslapio palaikymo bei plėtros paslaugos (12836)“
Pirkimo objektas: Perkančiosios organizacijos (toliau tekste - PO) naudojamo WordPress pagrindu veikiančio Intraneto puslapio palaikymo bei plėtros paslaugos, apimančios esamų funkcionalumų palaikymo, tobulinimo, naujų funkcijų ir integracijų kūrimo, diegimo, testavimo, administratorių ir turinio valdytojų konsultavimo bei kitas paslaugas, reikalingas nepertraukiamam Intraneto puslapio veikimui ir plėtrai užtikrinti 36 mėn. laikotarpiui.
Bendrieji reikalavimai
1) Paslaugų teikėjas (toliau – tiekėjas arba Paslaugų teikėjas) turi užtikrinti, kad visi kuriami funkcionalumai, programinės įrangos pakeitimai ir atnaujinimai būtų suderinami su PO naudojama WordPress ver. 6.9 Intraneto sistema arba sutarties vykdymo metu su PO suderinta ir oficialiai palaikoma WordPress versija ir nepažeistų esamų funkcionalumų.
2) Esama WordPress platforma turi būti išlaikoma. Migracija į kitą turinio valdymo sistemą nėra šio pirkimo objektas.
3) Naudojami WordPress įskiepiai ir temos turi būti aktyviai palaikomi, suderinami su naudojama WordPress versija ir negali turėti žinomų kritinių saugumo spragų.
4) Sistemos vystymo, programavimo, konfigūravimo ir integravimo darbai turi būti atliekami laikantis gerųjų programinės įrangos kūrimo, WordPress vystymo ir informacijos saugumo praktikų. Paslaugų teikėjas turi užtikrinti, kad atliekami pakeitimai nesumažintų esamo Sistemos saugumo, stabilumo, našumo ir suderinamumo su esama technologine aplinka.
5) Jeigu Intraneto veikimui, priežiūrai ar plėtrai naudojami mokami įskiepiai ar kitos licencijuojamos programinės priemonės, jų licencijos turi būti įsigyjamos ir registruojamos PO vardu. Perkančiajai organizacijai turi būti perduotos visos licencijų administravimo, naudojimo, atnaujinimo ir pratęsimo teisės bei tam reikalinga informacija. Paslaugos teikėjas, teikdamas pasiūlymą, turi įsivertinti ir įtraukti tokių įskiepių ir licencijų kainas į bendrą pasiūlymo kainą.
6) Paslaugų teikėjas privalo užtikrinti, kad užsakyti plėtros, konfigūravimo, testavimo ir diegimo darbai būtų atliekami sutartyje arba atskirame užsakyme nustatytais terminais. 
7) Paslaugų teikėjas į pasiūlymo kainą turi įtraukti visas išlaidas, susijusias su priežiūra, incidentų šalinimu, konsultacijomis, plėtra, diegimu, testavimu, konfigūravimu ir integracijomis.
8) Vykdant Sutartį individualiai sukurti programiniai sprendimai, programinis kodas, konfigūracijos, integracijos, jų aprašai, techninė dokumentacija ir kiti specialiai PO sukurti rezultatai, įskaitant jų kopijas, turi būti perduoti PO. Visos turtinės intelektinės nuosavybės teisės į šiuos Sutarties vykdymo metu individualiai sukurtus rezultatus, kiek tai leidžia taikytini teisės aktai, nuo jų perdavimo ir priėmimo momento priklauso PO, suteikiant jai teisę juos neribotai naudoti, keisti, modifikuoti, adaptuoti, kopijuoti, integruoti ir perduoti tretiesiems asmenims.
9) Paslaugų teikėjas turi užtikrinti, kad pakeitimai būtų atlikti testavimo aplinkoje prieš diegiant juos į produkcinę aplinką. Prieš reikšmingus produkcinės aplinkos pakeitimus turi būti užtikrinta galimybė atkurti ankstesnę veikiančią Sistemos būseną. Produkciniai pakeitimai atliekami tik suderinus su PO.
10) Atliktiems plėtros darbams ir naujam funkcionalumui turi būti suteikta ne trumpesnė kaip 24 mėnesių garantija nuo atitinkamų darbų priėmimo-perdavimo dienos.
11) Pirkimo objektas ir Paslaugų teikėjas turi atitikti Lietuvos Respublikos viešųjų pirkimų įstatyme nustatytus nacionalinio saugumo reikalavimus. Pirkimo objektui, taikomi VPĮ 37 straipsnio 9 dalies reikalavimai. Paslaugų teikėjui, jo subtiekėjams, ūkio subjektams, kurių pajėgumais remiamasi, ir juos kontroliuojantiems asmenims, taikomi VPĮ 47 straipsnio 9 dalies reikalavimai (atitikimas šio punkto reikalavimams tikrinamas pagal VPĮ 39 straipsnio 3 dalį ir 51 straipsnio 12 dalį (SPS 11 punkto 1 lentelė)).
Esama sistema ir techninė aplinka
PO naudoja WordPress 6.9 pagrindu veikiančią Intraneto sistemą (toliau - Sistema), kuri yra įdiegta ir eksploatuojama PO valdomoje serverinėje infrastruktūroje. Sistemos aplikaciniai komponentai, duomenų bazė, failai ir kiti su Intraneto veikimu susiję duomenys yra saugomi PO serveriuose. PO užtikrina Sistemai veikti reikalingą serverių infrastruktūrą ir, esant pagrįstam poreikiui bei suderinus su Paslaugų teikėju, gali didinti Sistemai skirtus techninius resursus, įskaitant centrinį procesorių (CPU), operatyviąją atmintį (RAM), duomenų saugyklos talpą ir kitus infrastruktūros resursus. Paslaugų teikėjas, nustatęs poreikį didinti ar keisti Sistemai skirtus techninius resursus, turi pateikti PO pagrįstas rekomendacijas, nurodydamas siūlomus techninius parametrus ir jų keitimo priežastis.
Paslaugų teikėjo atliekami Sistemos palaikymo, atnaujinimo ir plėtros darbai turi būti suderinami su PO naudojama serverių operacine sistema ir esama serverių infrastruktūra. Paslaugų teikėjas negali savarankiškai keisti operacinės sistemos, serverių infrastruktūros ar jos konfigūracijos be išankstinio suderinimo su Perkančiąja organizacija.
PO Paslaugų teikėjui suteikia visą paslaugų teikimui ir darbų vykdymui būtiną jos turimą informaciją, techninę dokumentaciją, prieigas, prisijungimo duomenis bei kitą informaciją, susijusią su esama WordPress sistema, duomenų baze, tema, įskiepiais, serverine aplinka ir PO IT infrastruktūra.
Paslaugų teikėjas, planuodamas ir vykdydamas plėtros, atnaujinimo bei kitus darbus, vadovaujasi PO pateikta informacija ir suteiktomis prieigomis.
PO turi dvi atskiras Sistemos aplinkas - testavimo (TEST) ir produkcinę (PROD). Aplinkos yra atskirtos ir naudojamos pagal jų paskirtį.
Visi sistemos pakeitimai, atnaujinimai, naujas funkcionalumas ir integracijos pirmiausia turi būti diegiami ir tikrinami TEST aplinkoje. Į PROD aplinką pakeitimai gali būti perkeliami tik sėkmingai atlikus testavimą ir gavus PO suderinimą.
PO Paslaugų teikėjui suteiks darbams atlikti būtinas prieigas prie TEST ir PROD aplinkų.
Esami Intraneto sistemos techniniai ir funkciniai komponentai, sudarantys visą sprendimo veikimo aplinką:
· WordPress turinio valdymo sistema;
· Testavimo ir produkcinė aplinkos;
· Naudotojų autentifikavimo ir prieigos teisių valdymo komponentai. Esamas SSO autentifikavimo funkcionalumas turi būti išsaugotas ir, kai reikalinga, išplėstas. Jo keitimas kitu autentifikavimo sprendimu galimas tik iš anksto raštu suderinus su PO. 

PO Paslaugų teikėjui suteiks prieigą prie Intraneto sistemos ir jos administravimo aplinkos per PO valdomą ir kontroliuojamą prieigos aplinką. Prieiga bus suteikiama tik įgaliotiems Paslaugų teikėjo specialistams, laikantis PO nustatytų informacijos saugumo ir prieigos kontrolės reikalavimų.



Perkamos Intraneto puslapio palaikymo ir plėtros paslaugos 

1. Palaikymo paslaugos:
· WordPress, temos ir įskiepių atnaujinimų diegimas, prieš tai patikrinus suderinamumą testavimo aplinkoje;
· naudotojų ir administratorių konsultavimas;
· sistemos veikimo optimizavimas;
· saugumo spragų šalinimas ir saugumo atnaujinimų diegimas;
· naudotojų rolių, teisių ir prieigos prie konkrečių Intraneto resursų valdymo automatizavimas;
· kitų darbų, būtinų nepertraukiamam sistemos veikimui ir plėtrai užtikrinti, atlikimas.
Pagalbos tarnybos techniniai reikalavimai
	Eil. Nr.
	PO reikalavimas
	Tiekėjo siūloma

	1.
	Pagalbos tarnyba turi veikti darbo dienomis, darbo valandomis (8×5), registruoti Intraneto gedimus, incidentus ir naudotojų užklausas bei teikti konsultacijas telefonu ir (ar) elektroniniu paštu.
	Nurodoma SPS 4 priede „Pasiūlymo forma“ 

	2.
	Paslaugų teikėjas pasiūlyme turi nurodyti pagalbos tarnybos telefono numerį ir (ar) elektroninio pašto adresą.
	Nurodoma SPS 4 priede „Pasiūlymo forma“




2. Plėtros paslaugos:
· Naujų funkcionalumų projektavimas, kūrimas, testavimas ir diegimas pagal PO poreikius.
· Esamų funkcionalumų keitimas ir tobulinimas pagal PO poreikius.
· Integracijų su kitomis informacinėmis sistemomis kūrimas, palaikymas ir tobulinimas pagal PO poreikius. 
Numatoma integracija su ELI sistema:
· Intraneto sistema turi būti parengta integracijai su PO naudojama sistema ELI, sudarant galimybę ELI pradiniame lange atvaizduoti pasirinktą Intraneto informaciją ir funkcinius blokus.
· Integracijos būdas ir techninė sąsaja turi būti suderinti su Perkančiąja organizacija ir ELI sistemos techninėmis galimybėmis. Integracija gali būti realizuojama naudojant API, saugias žiniatinklio sąsajas ar kitą su Perkančiąja organizacija suderintą būdą.
· ELI pradiniame lange turi būti numatyta galimybė atvaizduoti PO nurodytus Intraneto informacinius blokus, pvz.:
· pagrindines ir (ar) naujausias Intraneto naujienas; 
· svarbius ir kritinius pranešimus; 
· pasirinktą informaciją iš oficialių Santaros klinikų socialinių tinklų paskyrų; 
· greitąsias nuorodas į pasirinktus Intraneto resursus; 
· kitus PO pasirinktus Intraneto informacinius blokus. 
Funkciniai reikalavimai integracijai su ELI: 
· Intraneto administravimo aplinkoje turi būti galima nustatyti, kuris Intraneto turinys ir kurie informaciniai blokai gali būti perduodami atvaizduoti ELI pradiniame lange.
· Intranete paskelbus ar atnaujinus ELI skirtą informaciją, ji ELI sistemoje turi būti atnaujinama automatiškai, be poreikio tą patį turinį pakartotinai administruoti ELI sistemoje.
· Perduodant naujienas turi būti numatyta galimybė perduoti naujienos pavadinimą, paskelbimo datą, trumpą aprašymą, iliustraciją ir nuorodą į visą Intraneto naujieną.
· Svarbiems ir kritiniams Intraneto pranešimams turi būti galima nustatyti jų rodymą ELI pradiniame lange, rodymo pradžios ir pabaigos laiką bei prioritetą.
· Socialinių tinklų bloke turi būti galima atvaizduoti Intraneto gaunamą informaciją iš PO pasirinktų oficialių Facebook, LinkedIn ir Instagram paskyrų, atsižvelgiant į šių platformų technines ir API galimybes.
· Integracija turi atsižvelgti į Intranete nustatytas naudotojų prieigos teises. Ribotos prieigos turinys negali būti perduodamas ar atvaizduojamas naudotojams, neturintiems teisės jo matyti.
· Integracijos sutrikimas negali sutrikdyti Intraneto ar ELI sistemos pagrindinių funkcijų veikimo. Integracijos klaidos turi būti registruojamos.
· Integracinė sąsaja turi būti įgyvendinta laikantis PO informacijos saugumo reikalavimų, naudojant autentifikuotą ir šifruotą duomenų perdavimą.
· Konkretus ELI pradiniame lange rodomų Intraneto blokų sąrašas, jų išdėstymas, perduodamų duomenų apimtis ir techninis integracijos būdas bus pateiktas Paslaugų teikėjui projektavimo metu.

Numatoma turinio valdymo plėtra:
· Meniu ir piktogramų valdymas. Turinio administratorius WordPress administravimo aplinkoje turi galėti savarankiškai, be papildomų programavimo darbų, kurti ir redaguoti Intraneto meniu punktus, keisti jų eiliškumą, pavadinimus, nuorodas bei priskirti ir keisti individualias meniu punktų piktogramas. 
· Socialinių tinklų integracija. Intranete turi būti realizuotas konfigūruojamas socialinių tinklų blokas, kuriame automatiškai būtų atvaizduojamas turinys iš PO pasirinktų oficialių Facebook, LinkedIn ir Instagram paskyrų. Administratorius turi galėti pasirinkti rodomas paskyras, socialinius tinklus, rodomų įrašų skaičių ir, jei techninės sąsajos tai leidžia, turinio atnaujinimo periodiškumą. Integracijai turi būti naudojamos oficialios socialinių tinklų API ar kitos jų leidžiamos techninės priemonės. 
· Komandų puslapių plėtra. Turi būti išplėstas esamas Komandų puslapių funkcionalumas, sukuriant struktūrinių padalinių vidiniam bendravimui ir informacijos dalijimuisi skirtas erdves. Komandų puslapiai turi būti formuojami pagal PO klinikinių centrų ir kitų struktūrinių padalinių struktūrą. Naudotojų priskyrimas prie komandų turi būti, kiek tai techniškai įmanoma, automatizuotas naudojant AD / Microsoft Entra ID grupes. 
· Komandų puslapių turinio valdymas. Komandos erdvėje turi būti galima skelbti padalinio naujienas, pranešimus, dokumentus, nuorodas, kontaktinę informaciją, renginius ir kitą padaliniui skirtą informaciją. Turi būti galima paskirti vieną ar kelis konkrečios komandos turinio administratorius, nesuteikiant jiems visos Intraneto sistemos administratoriaus teisių. 
· Prieigos prie Komandų puslapių valdymas. Turi būti galima nustatyti, ar Komandų puslapis ir atskiras jo turinys yra matomas visiems Intraneto naudotojams, tik konkrečios komandos nariams arba pasirinktoms AD / Microsoft Entra ID grupėms. 
· Didelių vaizdo failų įkėlimas. Turi būti užtikrinta galimybė įgaliotiems naudotojams per interneto naršyklę įkelti didelės apimties vaizdo failus. Sprendimas turi būti pritaikytas didelių failų perdavimui taip, kad įkėlimo procesas nebūtų ribojamas vien standartiniais WordPress ar PHP failo dydžio nustatymais. Leistinas maksimalus failo dydis turi būti administruojamas arba derinamas su PO atsižvelgiant į turimus serverio ir duomenų saugyklos resursus. 
· Vaizdo turinio valdymas. Įkeltus vaizdo failus turi būti galima publikuoti naujienose, puslapiuose ir kitose numatytose Intraneto srityse. Turi būti numatyta galimybė vaizdo turinį peržiūrėti naršyklėje be poreikio naudotojui pirmiausia atsisiųsti visą failą, jei tai leidžia naudojamas failo formatas ir techninė aplinka. 
· Svarbių pranešimų funkcionalumas. Administratorius turi galėti kurti iššokančius svarbius pranešimus, kurie naudotojui rodomi atidarius Intranetą. Pranešimui turi būti galima nustatyti rodymo laikotarpį, tikslinę naudotojų grupę, prioritetą ir reikalavimą naudotojui patvirtinti, kad su pranešimu susipažino. 
· Tikslinis turinio rodymas. Naujienoms, dokumentams, svarbiems pranešimams, Komandų puslapiams ir kitam numatytam turiniui turi būti galima nustatyti tikslinę auditoriją pagal AD / Microsoft Entra ID grupes. Naudotojui neturi būti pateikiamas turinys, prie kurio jis neturi prieigos, įskaitant paieškos rezultatus. 
· Naujienų administravimo plėtra. Turinio administratorius turi galėti savarankiškai kurti, redaguoti, planuoti ir archyvuoti naujienas, priskirti joms kategorijas, žymas, tikslines naudotojų grupes, iliustracijas ir kitą numatytą informaciją. Turi būti galima nustatyti automatinę publikavimo pradžios ir pabaigos datą. 
· Turinio blokų administravimas. Pagrindinio puslapio informaciniai blokai turi būti valdomi WordPress administravimo aplinkoje be programavimo darbų. Administratorius turi galėti keisti jų turinį, pavadinimus, rodymo eiliškumą ir, kiek numatyta naudojamame puslapio išdėstyme, matomumą. 
· Paieškos funkcionalumo plėtra. Paieška turi apimti aktualų Intraneto turinį, įskaitant naujienas, puslapius, dokumentus ir Komandų puslapius. Turi būti galima filtruoti paieškos rezultatus pagal turinio tipą, kategoriją ar kitus administratoriaus nustatytus požymius. Paieškos rezultatai turi atitikti naudotojui suteiktas prieigos teises. 
· Turinio publikavimo teisių valdymas. Turi būti galima suteikti skirtingas turinio administravimo teises atskiriems naudotojams ar jų grupėms, pvz., viso Intraneto administratoriaus, komunikacijos turinio administratoriaus, konkretaus padalinio ar Komandų puslapio turinio redaktoriaus teises. 
· Turinio redagavimo paprastumas. Dažniausiai atliekami turinio administravimo veiksmai - naujienų, puslapių, meniu, nuorodų, dokumentų, piktogramų ir informacinių blokų keitimas - turi būti atliekami per WordPress administravimo sąsają, be programavimo darbų ir programinio kodo keitimo.
· Elektroninės prekybos funkcionalumas. Sutarties vykdymo metu, PO patikslinus konkretų poreikį, Paslaugų teikėjas turi pasiūlyti elektroninės prekybos įskiepį ar kitą suderinamą elektroninės prekybos sprendimą. Sprendimas turi būti aktyviai palaikomas, suderinamas su naudojama WordPress aplinka, atitikti PO informacijos saugumo, prieigos kontrolės ir duomenų apsaugos reikalavimus bei nepažeisti esamų Intraneto funkcionalumų. Konkretus elektroninės prekybos funkcionalumas, integracijos apimtis, mokėjimo ar kitų išorinių paslaugų sąsajos, licencijavimo modelis ir kiti techniniai reikalavimai bus nustatomi atskirame PO plėtros užsakyme. Mokamo įskiepio ar kitų licencijų įsigijimas galimas tik iš anksto suderinus su PO.

Aukščiau nurodyti plėtros paslaugų poreikiai apibrėžia planuojamas prioritetines Sistemos plėtros kryptis. Konkretūs darbai, jų apimtys ir įgyvendinimo eiliškumas Sutarties vykdymo metu bus nustatomi pagal PO pateikiamus užsakymus ir faktinį poreikį, neviršijant Sutartyje nustatytos maksimalios apimties.


Intraneto plėtros paslaugų teikimo tvarka ir terminai:
· PO kreipiasi į Paslaugų teikėją su konkrečiu pageidavimu plėtros paslaugai;
· Paslaugų teikėjas pateikia įvertinimą, kiek darbo valandų reikės atlikti įvardintus darbus ir planuojamus darbų atlikimo terminus. Įvertinimas turi būti pateiktas per 2 darbo dienas ir suderintas su PO;
· Plėtros paslaugos teikiamos pagal PO pateiktus užsakymus su konkrečiomis užduotimis. Užduočių skaičius neribojamas, tačiau bendra visų plėtros paslaugų vertė negali viršyti bendros sutarties sumos;
· Paslaugos apmokamos įvykdžius konkrečiame užsakyme nurodytas užduotis pagal faktinį darbo laiką užduočiai įvykdyti;
· Visiems vystymo darbams turi būti suteikiama ne mažiau kaip 24 mėn. garantija;
· PO neįsipareigoja būtinai užsakyti visų svetainės vystymo darbų valandų skaičiaus.

Reikalavimai paslaugų teikėjui

1. Paslaugų teikėjas neturi kelti grėsmės nacionaliniam saugumui vadovaujantis LR Viešųjų pirkimų įstatymo 37 straipsnio 9 dalimi (atitikimas šio punkto reikalavimui tikrinamas pagal VPĮ 39 straipsnio 3 dalį (SPS 11 punkto 1 lentelės 11.1 punktas). 
2. Reikalavimai Paslaugų teikėjo kvalifikacijai:

	Eil. Nr.
	Kvalifikacijos reikalavimas
	Atitiktį pagrindžiantys dokumentai

	1.
	Paslaugų teikėjas per paskutinius 3 (trejus) metus arba per laiką nuo įregistravimo dienos, jei Paslaugų teikėjas veiklą vykdo trumpiau kaip 3 (tris) metus, turi būti tinkamai įvykdęs arba vykdyti bent vieną sutartį, kurios objektas - WordPress ar lygiavertės žiniatinklio informacinės sistemos techninio palaikymo, priežiūros, administravimo, plėtros ir (ar) diegimo paslaugos, o tokios sutarties vertė turi būti ne mažesnė kaip 4 000,00 (keturi tūkstančiai) Eur be PVM.
	Dokumentai, pateikiami kartu su pasiūlymu: 
Paslaugų teikėjo pažyma su sutarčių sąrašu, objekto pavadinimu, terminu, verte, užsakovu ir kontaktiniais duomenimis. PO gali prašyti sutarčių kopijų, išrašų ar užsakovo patvirtinimų.
Perkančioji organizacija, norėdama įsitikinti arba siekdama pasitikslinti pateiktą informaciją, atskiru prašymu gali paprašyti pateikti įvykdytų ar vykdomų sutarčių kopijas arba išrašus iš sutarčių bei projekto objektą apibūdinančius dokumentus (pvz., techninę užduotį). Perkančioji organizacija, siekdama patikslinti informaciją apie įvykdytą ar vykdomą sutartį, pasilieka teisę susisiekti su tiekėjo nurodytu užsakovo atstovu.

	2.
	Paslaugų teikėjas turi turėti ne mažiau kaip 1 (vieną) specialistą, turintį ne mažiau kaip 2 (dvejų) metų praktinės WordPress arba lygiaverčių sistemų kūrimo, plėtros ir priežiūros patirties.
	Dokumentai, pateikiami kartu su pasiūlymu: 
Tiekėjo siūlomų(-o) specialistų(-o) sąrašas, nurodant specialisto vardą, pavardę, kvalifikaciją. 
Jeigu tiekėjas siūlo ne savo darbuotoją, kartu su pasiūlymu jis privalo pateikti tiekėjo ir siūlomo specialisto teisinio pobūdžio ryšius pagrindžiančio  dokumento ‒ dvišalio (tiekėjo ir būsimo darbuotojo (specialisto) pasirašyto dokumento ‒ ketinimo protokolo ar preliminaraus susitarimo dėl darbo santykių sukūrimo pagal darbo sutartį, arba autorinės sutarties, kopiją.
Jeigu pasiūlyti specialistai yra subtiekėjo darbuotojai, kartu su pasiūlymu turi būti pateikta dokumento, įrodančio, kad specialistą ir subtiekėją sieja teisinio pobūdžio ryšiai (t. y. darbo santykiai  pagal darbo sutartį, autorinę sutartį, ketinimo protokolą ar pan.) kopija.

Dokumentai, kuriuos turės pateikti galimas laimėtojas: 
Specialisto CV, kuriame nurodyta patirtis ir vykdyti projektai.
Specialisto profesinė patirtis atitinkamoje srityje skaičiuojama pagal faktiškai toje srityje išdirbtą laiką, išreikštą pilnais metais. Vieneri profesinės patirties metai suprantami kaip 12 (dvylika) mėnesių faktiškai įgytos profesinės patirties atitinkamoje srityje.
Jeigu profesinė patirtis įgyta pertraukiamai, jos laikotarpiai sumuojami. Nepilni metai perskaičiuojami mėnesiais, o bendra sukaupta patirtis į pilnus metus perskaičiuojama laikant, kad 12 (dvylika) mėnesių sudaro vienerius profesinės patirties metus. Vertinami tik pilnai sukaupti profesinės patirties metai, t. y. nepilni metai į didesnę pusę neapvalinami.
Jeigu keli profesinės patirties laikotarpiai sutampa, tas pats kalendorinis laikotarpis neskaičiuojamas daugiau kaip vieną kartą.
Pateikiamos skaitmeninės dokumentų kopijos. 
Perkančioji organizacija, siekdama patikslinti informaciją apie specialisto patirtį, pasilieka teisę be išankstinio įspėjimo susisiekti su tiekėjo nurodytomis įmonėmis ar užsakovo atstovu.

	Paslaugų teikėjas turi būti sertifikavęs savo teikiamas Intraneto svetainės priežiūros paslaugas, informacijos valdymą įmonėje pagal ISO 27001 sertifikatą arba lygiavertį.
	Dokumentai, pateikiami kartu su pasiūlymu:  
Teikdamas pasiūlymą, Paslaugų teikėjas turi pateikti sertifikavimo įmonės, turinčios teisę išduoti tokius sertifikatus, išduotą ISO 27001 arba lygiavertį sertifikatą, kuris privalo likti galiojantis viso Sutarties galiojimo metu.

